Angola

Angola, virgálávt Angola täsiväldi (portugalkielân República de Angola) lii staatâ Afrikist. Ton uáivikaavpug lii Luanda. Historjá Stuárráámuu uásist angolalijn láá madduuh eennâmtuálu kulttuurijn, moh asâiduttii Angolan suulân 1000-500 oKr. Oskoh, ete taah ulmuuh sarnuu tovláá versio kielâin, maid Angolast tääl sárnuh. 800-lovo rääjist Angola taveuásih kullii stuorrâ kunâgâskuddijd. Ko portugalliih 1400-lovo aalgâst pottii, te sij algii tállân ráđádâllâđ eres hiäimuigijn. Čuávuvái muáddi čyeđe ive ääigi Angolast vuobdui paijeel 4 miljovn uárjid Tave-Amerikân. Portugal haldâšij Angola rähtimáin kävppisopâmušâid eres hiäimuigijn, mutâ ubbân sij finnii Angola vääldi vuálá esken 1900-lovo aalgâst. Ive 1951 tot labdasui Portugal eennâmkoodán. Kuittâg 1960-lovvoost maaŋgah stuimejuávhuh tuáruškuottii jiečânâsvuođâ peeleest, já skammâmáánu 11. peeivi 1975 Angola finnij jiečânâsvuođâs. Eennâmtieđâ Angola vijđodâh lii 1 246 700 km², mast 0 km² lii čääci. Vijđoduvâs peeleest Angola lii maailm 24. stuárráámus staatâ. Sajadâh já rääjih Angola lii Ovtâstum aalmugij jyehim mield Koskâ-Afrikist, mutâ eres jyehimeh sättih keččâđ tom meid uássin máddáápiäláá Afrik. Ton ránnjástaatah láá tavveen Kongo täsiväldi já Kongo demokraatlâš täsiväldi, nuorttân Sambia já mäddin Namibia. Angolast staatârääjih láá ohtsis 5 369 km. Kuhemus rääji lii rääji Kongo demokraatlijn täsivaldijn, mii lii 2 646 km. Uánihumos rääji vist lii 231 km rääji Kongo täsivaldijn. Angola rájášuvá Maadâ-Atlantân. Merâriddo lii ohtsis 1 600 km. Morfologia Angola alemus saje lii Morro do Moco čokke (2 620 m). Ton vyeligumos saje vist lii Atlant väldimeerâ riddo (0 m). Haldâttâh já politiik Angola staatâhäämi lii presidentlâš täsiväldi. Angola staatâhovdâ lii staatâ president. Tááláš president lii João Lourenço. Viehâdâh Ässeeloho Angolast ääsih paijeel 32 miljovn olmožid, kiäin stuárráámus uási láá ristâliih: jo-uv katoliliih (41 %) teikkâ protestantliih (38 %). Kielah Angola ive 2010 adelum vuáđulaavâ 19 § mield staatâ virgálâš kielâ lii portugalkielâ. Ton lasseen Angolast sárnojeh eres lasseen kongokielâ, kimbundukielâ já umbundukielâ. Fáádást eres soojijn Wikimedia Commonsist láá koveh teikkâ eres tiätuvuárháh fáádást Angola. Käldeeh